Mette Reissmann (S), 2013-02-21:
Tak for det.
Men når man betragter Enhedslistens oplæg til debatten i dag, kan man næsten få den tanke, at kvalitet på de videregående uddannelser og det at afslutte et studie tættere på normeret tid er hinandens modsætninger, og at fordi regeringen anerkender, at de studerende på de videregående uddannelser er dygtige mennesker med masser af ressourcer, og derfor er helt overbevist om, at langt de fleste sagtens kan færdiggøre deres studier tættere på normeret tid, ja, så skulle vi ikke kere os om kvaliteten af de videregående uddannelser.
Men intet kunne være mere forkert, for det gør vi faktisk.
Ungdomsuddannelserne, herunder kvaliteten af de videregående uddannelser, er et af denne regerings højest prioriterede mål.
Vi investerer flere midler i uddannelse, end nogen anden regering har gjort.
Hvorfor gør vi det?
Ja, det er, fordi børn og unge skal være den dygtigste generation i danmarkshistorien.
Vi lever desværre stadig væk i en meget trist økonomisk virkelighed, hvor vi er underlagt stramme økonomiske rammer, men alligevel eller måske snarere præcis derfor er det mere end nogen sinde vigtigt at prioritere de midler, der er til rådighed.
Vi har truffet et klart valg: Vi prioriterer, at flere får en uddannelse.
Vi prioriterer at bruge flere penge til uddannelse, og størsteparten af Danmarks befolkning er glade for SU-systemet.
Det er regeringen også, og derfor ønsker vi at trimme det, så der også er SU til de unge, som skal have en uddannelse om 5, 10 og 20 år.
Regeringen har fra 2012 til 2013 afsat knap 1,4 mia. kr. mere til de kompetencegivende ungdomsuddannelser og de videregående uddannelser, og vi forventer at bruge op mod 50 mia. kr. på uddannelse af unge, fordi det er fornuftigt, og fordi det er fremsynet.
Vi vil, at kvaliteten af uddannelserne skal styrkes, og at uddannelses- og SU-systemet fortsat skal understøtte, at alle uanset social baggrund har mulighed for at tage og gennemføre en uddannelse.
Vi har gennemført og vil fortsat også tage initiativ til en lang række tiltag, der vil styrke og sikre kvaliteten af netop disse benævnte uddannelser.
Lad mig nævne nogle stykker:
Det er tiltag, der bidrager til, at flere unge får en uddannelse, og at uddannelserne kan levere mere og bedre undervisning, og det vil bidrage til, at færre falder fra.
Samtidig har vi også sat gang i arbejdet med de nye udviklingskontrakter, større inddragelse af de studerende på uddannelsesinstitutioner, et nyt akkrediteringssystem, mere universitetsbyggeri med bl.a. en modernisering af universitetslaboratorierne, én samlet lov for de videregående uddannelser med fokus på gennemsigtighed og større fleksibilitet, bedre mulighed for meritoverførsel, en innovationsstrategi, der ser på, hvordan innovation og entreprenørskab integreres på alle videregående uddannelser, flere ressourcer til videnspiloter og erhvervs-ph.d.'er og forslag til iværksætterpilotordning efter endt uddannelse.
Og ja, vi er klar til at foretage justeringer der, hvor det er nødvendigt.
Vores højere prioritering af uddannelsesområdet i en svær økonomisk tid betyder, at vi hele tiden skal være parate til at målrette vores uddannelsessystem, så vi får mest muligt ud af det til endnu flere unge.
Det er også det, der er en af hensigterne med vores udspil til en SU-reform.
Det danske SU-system er fundamentet for, at unge har mulighed for at tage en uddannelse uanset deres opvækst og sociale baggrund og forældrenes økonomiske situation.
Sådan er det, og sådan skal det være, også i fremtiden.
Med vores reformudspil forpligter vi universiteterne til at nedbringe den gennemsnitlige studietid med 3,7 måneder frem mod 2020, dvs. fra ca. 6,1 år til 5,8 år.
Der er ikke modsætning mellem kvalitet i uddannelsen og det at gennemføre et studium på normeret tid.
Vi mindsker de barrierer, som i dag giver unødvendige forsinkelser for de studerende gennem deres studier, bl.a. ved bedre muligheder for overgange og skift mellem studier og lettere meritoverførsel for uddannelse og praktikophold.
Vi stiller krav til, at de studerende skal være aktive på deres studier ved at blive tilmeldt fag og prøver, der svarer til et fuldt studieår.
Vi ønsker at forkorte den lange pause, som rigtig mange unge holder imellem deres ungdomsuddannelse og deres videregående uddannelse.
Og vi vil målrette brugen af det ekstra, det sjette SU-år.
Målretningen af SU-systemet ændrer ikke på, at den danske SU-ordning også fremover vil være et af verdens mest gavmilde systemer for studerende, og vores opkvalificering af ungdomsuddannelserne og de videregående uddannelser de seneste 2 år overstiger langt det, som reformen af SU-systemet skal bidrage med, når den er fuldt indfaset.
Derfor mener vi Socialdemokrater, at vi med vores generelt ambitiøse prioritering af unges uddannelse og vores udspil til en SU-reform samlet set bringer høj kvalitet ind i de unges uddannelse og samtidig bringer de studerende bedre igennem de videregående uddannelser.
Jeg har et forslag til vedtagelse, som jeg fremsætter på vegne af partierne Socialdemokratiet, Radikale Venstre, Socialistisk Folkeparti, Venstre, Det Konservative Folkeparti, Dansk Folkeparti og Liberal Alliance gerne vil have lov at læse op: